钦定古今图书集成/明伦汇编/官常典/第630卷 > 郡判部纪事
## 钦定古今图书集成/明伦汇编/官常典/第630卷 > 郡判部纪事

谢承《后汉书》：周景为豫州刺史，辟陈蕃为别驾，不就。
景题别驾舆曰：“陈仲举座也。”不复更辟，蕃惶惧，起视
职。

《王允别传》：“本郡民有路仁者，少无名行。太守王殊召
补吏，允犯颜直谏。殊怒，收允，欲杀之。刺史邓盛闻而
驰传，补为别驾从事。”

《蜀志庞统传》：“统字士元，襄阳人也。先主领荆州，统以
从事守耒阳令，在县不治，免官。吴将鲁肃遗先主书
曰：‘庞士元非百里才也，使处治中别驾之任，始当展
其骥足耳’。诸葛亮亦言之于先主，先主见与谭善，大
器之，以为治中从事。”

《刘璋传》：“璋遣别驾张松诣曹公。曹公时已定荆州，走
先主，不复存录松。松以此怨。会曹公军不利于赤壁，
兼以疫死。松还疵毁曹公，劝璋自绝。”

《麋竺传》：“竺字子仲，东海胊人也。祖世货殖，僮客万人，
赀产钜亿。后徐州牧陶谦辟为别驾从事。谦卒，竺奉
谦遗命，迎先主于小沛。”

《先贤行状》：“袁绍领冀州牧，以审配为别驾，委以腹心
之任。”

《魏志管辂传》：“安平赵孔曜荐辂于冀州刺史裴徽曰：
辂雅性宽大，与世无忌，仰观天文则同妙甘公、石申，
俯览《周易》则齐思季主。今明使君方垂神幽薮，留精
九皋，辂宜蒙阴和之应，得及羽仪之时。徽于是辟为
文学从事，引与相见，大善友之。徙部钜鹿，迁治中别
驾。”

《吕虔传》：“虔迁徐州刺史，请琅琊王祥为别驾，民事一
以委之，世多其能任贤。”

《白帖》：吕虔为刺史，有佩刀，相者以为三公服，虔乃赠
别驾。王祥曰：“苟非其人，刀或有害。以卿有公辅之量，
故相与之。”

《晋书王祥传》：“祥汉末遭乱，扶母携弟览，避地庐江，隐
居三十馀年，不应州郡之命。母终，居丧毁瘁，杖而后
起。徐州刺史吕虔檄为别驾，祥年垂耳顺，固辞不受。
览劝之，为具车牛，祥乃应召，虔委以州事。于时寇盗
充斥，祥率励兵士，频讨破之。州界清静，政化大行。时
人歌之曰：‘海沂之康，实赖王祥；邦国不空，别驾之功’。”
《广州先贤传》：“董正，字伯和，南海人也。时州治苍梧郡
张使君举正，三辟不就。后更辟书正难，重违州意，从
诣州。使君闻已在途，命书佐赍别驾从事假正。正惭
俯就，复上传送本郡。”

《晋阳秋》：“王沈檄唐彬为治中别驾，忠肃公亮，匡救违
阙，尽规诲以纳善，不显谏以自彰，当朝正色焉。”
《晋书邓粲传》：“粲少以高洁著名，与南阳刘𬴊之、南郡
刘尚公同志友善，并不应州郡辟命。荆州刺史桓冲
卑辞厚礼，请粲为别驾，粲嘉其好贤，乃起应召。”
《北齐书崔伯谦传》：“伯谦字士逊，博陵人。父文业，钜鹿
守。伯谦少”孤贫，善养母。高祖召赴晋阳，补相府功曹，
称之曰：“清直奉公，真良佐也。”迁瀛州别驾。世宗以为
京畿司马，劳之曰：“卿骋足瀛部，已著《康歌》，督府务殷，
是用相授。”

《周书柳庆传》：“庆以尚书都兵郎中，兼雍州别驾。广陵
王元欣，魏之懿亲，其甥孟氏屡为匈横，或有告其盗

孟氏由此益骄。庆于是大集寮吏，盛言孟氏依倚权
戚，侵虐之状。言毕，即令笞杀之。此后贵戚敛手，不敢”
侵暴。有贾人持金二十斤诣京师交易，寄人停止。每
欲出行，常自执管钥，无何，缄闭不异而失之，谓是人
所窃。郡县讯问，主人遂自诬服。庆闻而叹之，乃召问
贾人曰：“卿钥恒置何处？”对曰：“恒自带之。”庆曰：“颇与人
同宿乎？”曰：“无。与人同饮乎？”曰：“日者曾与一沙门再度
酣宴，醉而昼寝。曰：‘主人特以病自诬，非盗也，彼沙门
乃真盗耳’。”即遣吏逮捕，沙门乃怀金逃匿。后捕得，尽
获所失之金。十二年，改三十六曹为十二部，诏以庆
为计部郎中，别驾如故。有胡家被劫，郡县按察，莫知
贼所，邻近被囚系者甚多。庆以贼徒既众，似是乌合，
既非旧交，必相疑阻，可以诈求之。乃作《匿名书》，多榜
官门曰：“我等共劫胡家，徒侣混杂，终恐泄露。今欲首，
惧不免诛。若听先首免罪，便欲来告。”庆乃复施免罪
之榜。居二日，广阳王欣家奴面缚自告榜下。因此推
穷，尽获党与。庆之守正明察，皆此类也。每叹曰：“昔于
公断狱无私，辟高门可以待封。傥斯言有验，吾其庶
几乎！”

《旧唐书狄仁杰传》：“仁杰以明经举，授汴州判佐。时工
部尚书阎立本为河南道黜陟使，仁杰为吏人诬告，
立本见而谢曰：‘仲尼云：‘观过斯知仁矣。足下可谓海
曲之明珠，东南之遗宝’’。”荐授并州都督府法曹。
《册府元龟》，唐贞元时，宰相齐抗奏罢州别驾。元和后，
两河用兵，裨将立功，得补东宫王府官，朱紫淆并。韦
处厚为相，乃奏置六雄、十望、十紧等州，悉补别驾，由
是流品澄别。

韦皋为凤翔判官，权知陇州营田留后。德宗幸奉天，
凤翔兵马使李楚琳杀张镒，以府城叛归于朱泚，陇
州刺史郝通奔于楚琳。先是，朱泚自范阳入朝，以甲
士随，因为凤翔节度，故陇州有“卢龙”之卒五百人，而
牛云光为之将。云光素事泚，泚既以兵围奉天，云光
因称疾，请皋为帅，将谋乱，擒皋以赴泚。皋将翟晔知
之，白皋。云光知事泄，遂率其兵以奔泚。及汧阳，遇泚
之家僮苏玉，将使于皋所。苏玉因谓云光曰：“太尉既
为天子矣，今使我持诏以韦皋为御史中丞，君可领
兵士疾返。韦皋若承命，即吾人矣。如不受彼图之，无
不济矣。”乃反旗疾趋陇州。皋迎劳之，先纳。苏玉受其
命，乃问云光曰：“始不告而去，今又来者何？”云光曰：“前
未知公心，故前去。今公既受新天子命，则复来，愿与
公合力立功，同生死耳。”皋应曰：“大使苟不怀诈，请纳
器甲，使城中人无所疑，众乃可入。”云光以书生视皋，
且以为信然，乃屏戈甲。皋即受之，乃纳其众。明日，皋
伏兵宴云光、苏玉，并陈牛酒犒其卒，即就坐，杀其卒，
斩云光、苏玉首以殉。

《事文类聚》：唐德宗命卢岘为渭州别驾、知州事，赐绯
鱼袋，赏有功也。

《山堂肆考》：唐南承嗣，霁云子也，历施、涪二州，为别驾，
柳宗元称其服忠思孝，无替负荷。见《雎阳庙碑》。
《宋史卞衮传》：衮通判宣州，淳化间，上命采庶僚中廉
干者，给御书印纸，课最，仍赐实俸以旌异之，衮与焉。
《王嗣宗传》：嗣宗通判河州，太宗遣武德卒潜察远方
事，嗣宗械送京师，因奏曰：“陛下不委任贤俊，猥信此
辈以为耳目，臣窃不取。”太宗怒其横，遣使械嗣宗下
吏，削秩。会赦，复官。

《陈尧佐传》：“尧佐坐言事忤旨，降通判潮州。修孔子庙，
作韩吏部祠，以风示潮人。民张氏子与其母濯于江，
鳄鱼尾而食之，母弗能救。尧佐闻而伤之，命二吏拏
小舟，操网往捕，鳄鱼暴非网可得至此，鳄弭受网，作
文示诸市烹之，人皆惊异。”

《武进县志》：“马亮字叔明，庐州合肥人。至道中，通判常
州。民有亡失官钱者，籍其赀犹不足偿，妻子姻戚逮
系至数百人，亮悉纵遣之，自偿其钱，与立约，令如期
偿，至期果尽输所负。罗处约使江东，以亮治行闻，擢
知濮州。”

《山堂肆考》：“赵昌言喜推奖后进。时李沆通判澶州，昌
言谓其有台辅之量，表闻于朝。”

《宋史范讽传》：“讽通判郓州时，知州李迪贬衡州副使，
宰相丁谓戒使者持诏书促上道，讽辄留迪数日，为
治装祖行。”

《杨偕传》：“偕字次公，少从种放学于终南山。举进士，再
调汉州军事判官。道遇术士曰：‘君知世有化瓦石为
黄金者。就偕试之，既验，欲授以方。偕曰：‘吾从吏禄，安
事化金哉’？术士曰：‘子志若此，非吾所及也’。出户，失所
之’。”

《名臣言行录》：吕夷简通判滨州，人称其才。王旦尝谓
王曾曰：“此人异日与公对秉钧轴。”曾曰：“何以知之？”曰：
“以其奏请知之，如不税农具数事。”后卒与曾并相按。
夷简尝判濠、通二州，往河北按行水灾，还奏：“国家田
器有算，非所以重本也，请除之。”因诏天下农器皆免算。

《老学庵笔记》：晏安恭为越州教授，张子韶为佥判，晏
美髯，人目之为晏胡。一日同赴郡集，晏最末至，张戏
之曰：“来何晏乎？”满座皆笑。

《宋史王祜传》：祜孙质通判苏州，州守黄宗旦少，质尝
因争事，宗旦曰：“‘少年乃与丈人抗耶’？质曰：‘事有当争，
职也’。”卒不为屈。宗旦得盗铸钱者百馀人，下狱治，退
告质曰：“‘吾以术钩致，得之，喜见于色’。质曰：‘以术钩人，
寘之死而又喜。仁者之政固如是乎’？”宗旦惭沮，为薄
其罪。

《广东通志》：“齐唐字祖之，山阴人。天圣中，第进士，判南
雄州。会交趾进麒麟，唐据史传证其欺罔，斥之，众服
其博物。后历职方员外郎致仕。”

《宜春传信录》：屯田郎中李公衢，明道中通判筠州，为
性宽慈，不扰民。有妇人输官绢，以两段缝合为一疋，
吏执诣公，公询其故，妇人曰：“‘官中催科限逼，而夫逃
窜，贫无所出，是以至此’。公恻然良久，遣其妇人去，绐
主吏曰：‘封绢于库内，俟支春衣，下官自要’。”他前官受
秋租，而吏恣取无艺。公知之，逐日入仓监视，吏无所
措其手。筠人为之语曰：“输租不使钱，赖有李屯田。”每
出，则人呼曰：“李佛子来矣！”

《广东通志》：“林积字公济，龙溪人。庆历中循州判官。廉
勤方严，尝覆强盗狱，多平反，忤部使者意。初，使者欲
荐积，因是止之。积笑曰：‘失一荐而活五十八人，吾何
憾焉’。”

郑彝甫，嘉祐中封州判官，有惠政，预知死日，至期，沐
浴更衣，面溪亭，亲督洒埽，挥手指画，屹然立化，僵如
直木。

《东轩笔录》：丁宝臣守端州，侬智高入境，宝臣弃州遁，
坐废累年。嘉祐末，大臣荐得编校馆阁书籍，久之，除
集贤校理。是时苏采新得御史知杂，首采其端州弃
城事，遂出宝臣通判永州，士大夫皆惜其去。王存有
诗云：“病鸾方振翼，饥隼乍离韝。”盖谓是也。

《过庭录》：李禹卿，文正夫人兄也，为泗倅，有才略，御下
颇峻，官吏怨之。其侄尝稛载货物过境上，税官以状
闻，意欲李放免，持以为讼。李即判曰：“系禹卿大功亲，
并无税物。税官如得奇货，将欲讼于上。”未及发，李先
追税务官吏致狱曰：“吾五服内所当隐，而监吏漏重
税耶？”各抵罪。时楚有大狱，屡易官谳，翻覆累年不决。
上司委李，李至于鞫案中取事，令吏问白，犯者恸哭
伏辜。

《山堂肆考》：“冨弼从王曾辟，通判郓州。时赵元昊反，弼
上疏陈八事，议者以为有宰相之器，遂召还。”

《宋史陈瓘传》：“瓘字莹中，中甲科，佥书越州判官。守蔡
卞察其贤，每事加礼。而瓘测知其心术，每欲远之，屡
引疾求归，章不得上。”

《神宗本纪》：熙宁二年八月“乙巳，殿中侍御史孙昌龄
以论新法，贬通判蕲州。”

《俞汝尚传》：汝尚字退翁，擢进士第，熙宁初，签书剑南
西川判官。赵抃守蜀，以简静为治，每旦退坐便斋，诸
吏莫敢至，惟汝尚来，辄排闼径入，相对清谈竟暮。
《周敦颐传》：敦颐初为合州判官，部使者赵抃惑于谮
口，临之甚威，敦颐处之泰然。通判虔州，抃守虔，熟视
其所为，乃大悟，执其手曰：“吾几失君矣。”今而后乃知
周“《茂叔》也。”

《山堂肆考》：“欧阳修知颍州，吕公著为通判。为人有贤
行而深自晦默，时人未甚知。后修还朝，力荐之，由是
渐见擢用。”

《东轩笔录》：有朝士陆东通判苏州而权州事，因断流
罪，命黥其面曰：“特剌配某州牢城。”黥毕，幕中相与白
曰：“凡言特者，罪不至是而出于朝廷一时之旨，今此
人应配矣，又‘特’者非有司所得行。”东大恐，即改“特剌”
字为“准条”字，再黥之，颇为人所笑。后有荐东之才于
两府者，石参政闻之曰：“吾知其人矣，得非权苏州日
于人面上起草者乎。”

张铸，河北转运使，缘贝州事降通判太平州。是时，葛
原初得江东西提点银铜坑冶，欲荐铸而移文取其
脚色，铸不与，但以诗答之曰：“银铜坑冶是新差，职比
催纲胜一阶。更使下官供脚色，下官踪迹转沉埋。”
《却扫编》：欧阳文忠公为滑州通判，有秘书丞孙琳者，
签书判官事，自言顷被差与崇仪副使郭咨均肥乡
县税，尝创为《千步方田法》，公私皆利，简当易行。未几，
召入为谏官。会朝廷方议均税，因荐琳咨，使试其法，
诏从其请。起自蔡州一县，以方田法均税，事方施行，
而议者多言不便，遂罢。后秉政，适复有旨置均税司，
命官分均陕西、河北税。命下，两路骚然，民争斫伐桑
枣逃匿，又群诉于三司者至数千人。公复上疏请罢
之，且言：“均税一事，本是臣先建言。闻今事有不便，臣
固不敢缄默也。”事亦寻寝。

《宋史苏轼传》：“轼贬惠州，又贬琼州别驾，居昌化。昌化
故儋耳地，非人所居，初僦官屋以居，有司犹为不可轼遂买地筑室，儋人运甓畚土以助之。”

《广东通志》：“吴群，番禺人。绍兴壬戌，以员外郎出判琼
州。时海寇窃发，群捐俸立城堡以御之。峒黎为乱，单
骑诣垒，开谕利害，遂戢兵归耕。”

《宋史刘颖传》：颖，绍兴二十七年进士，累迁通判潭州。
王佐为帅，负其能，盛气以临僚吏，颖约以中道，多屈
而改为。及陈峒反，所擒贼多颖计策，帅上其功曰：“签
判宜居臣上。”

《汪应辰传》：“应辰谪判袁州时，丞相赵鼎死，朱崖扶丧
过郡，应辰为文祭之曰：‘惟公两登上宰，皆值艰危之
时，一斥南荒，遂为死生之别。事已定于盖棺，恩特崇
于归骨。吏付之火，其子借三兵以护行，道出衢州，章
杰为守，希秦桧意指应辰为阿附，为死党。符移讯鞫，
遍搜行橐，求祭文不可得，事乃寝’。”

《王十朋传》：“十朋擢对策第一，授绍兴府签判。既至，咸
以书生易之。十朋裁决如神，吏奸不行。”

《黄震传》：“震出判广德军。初，孝宗颁朱熹社仓法于天
下，而广德则官置此仓。民困于纳息，至以息为本，而
息皆横取，民穷至自经。人以为熹之法，不敢议。震曰：
‘不然。法出于尧舜三代圣人，犹有变通，安有先儒为
法不思救其弊耶？况熹社仓法归之于民，而官不得
与’。”震为别买田六百亩，以其租代社仓息，约非凶年
“不贷，而贷者不取息。”

《广东通志》：“马晞骥，新会人，持国之子。淳熙七年进士，
判肇庆府，留心佐政。有潜以奇砚献者，晞骥谢之曰：
‘此非暮夜金，但吾职贰郡，当饮水自励，何敢以长物
污家声耶’？其人惭而退。”

《金史张奕传》：“奕字彦微，其先泽州高平人。以荫补官，
仕齐为归德府通判。齐国废，齐兵之在郡者二万人
谋为乱，约夜半举燎相应。奕知之，选市人丁壮授以
兵，结阵扼其要巷，开小南门以示生路，乱不得作。比
明，亡匿略尽，擒其首恶诛之。后五日，都统完颜鲁补
以军至归德，欲根株馀党，奕以阖门保郡人无他，遂”
止。行台承制，除同知归德尹。

《元史杨景行传》：“景行字贤可，吉安太和州人。登延祐
二年进士第，授赣州路会昌州判官。会昌民素不知
井饮，汲于河流，故多疾疠；不知陶瓦，以茅覆屋，故多
火灾。景行教民穿井以饮，陶瓦以代茅茨，民始免于
疾疠火灾。豪民十人，号十虎，干政害民，悉捕寘之法。
乃创学舍，礼师儒，劝民斥腴田以膳士，弦诵之声遂”
盛。调永新州判官，奉郡府命，核民田租，除划宿弊，奸
欺不容，细民赖焉。

《苏州府志》：“张显祖泰定元年为吴江州判官，重建长
桥，撤去木柱，鼎新为窦六十二。”每窦用铁𫔎八条，
长十三尺，重四斤。仍市桫枋于水底筑址，以防倾圮。
毕功，宴犒工人甚厚。

《武进县志》：“郑云翼，至元间为常州路判官。先是，宋德
祐乙亥，毘陵被屠，仅馀妇女、婴儿四百，城内外积骸
井池沟堑皆满。云翼捐俸收枯骨瘗于邑东孝仁乡
之周巷。秦淮龚璛作义冢记，赵文敏孟𫖯隶书石刻
尚存。”

袁德麟字彦祥，益都人。至正间为常州路判官。创城
东仓，徙吕城旧仓于无锡，以便委输。遇水旱，赈给多
方，民赖全活。常州漕渠，旧贯城东民庐，水浅舟胶，则
昼夜喧阗，为邑病。德麟浚城南外渠九里，以分行舟，
公私利之。去任，人思其德，为立碑。

《广东通志》：“黄名善，洪武初高州通判。四年，贼党罗子
仁劫夺府印，逼名善附之。名善骂贼不绝，贼怒，执之
至霞垌新营，遂遇害。后子仁被雷州卫遣千户黄青
擒而斩之。”

《献征录》：明初俞允字嘉言，华亭人也。以礼部主事谪
判长沙，未至，会道病暴卒，已而复苏。先是允病既革，
以易箦待榇于沙门七日矣。忽有医者贸药而至，或
戏之曰：“寺有死者，可复生否？”曰：“可入。”取青囊一粒，纳
允口中。有顷，得呕数声，竟起不死。于是家人大喜，竞
以金帛酬医，医无所受，询其姓名，亦不答也。第云“长
沙有白鹤大仙庙，盍往修之？”俄失所在。众皆骇然，然
后知其为白鹤仙神也。或以问允，允始为言畴昔事，
谓我寔神游其地，而未尝死也，往而复还，而未尝生
也。及至官，访之，果得白鹤庙，重建焉。允盖儒而自托
于仙者。

郑述字季述，蒲田人。永乐中进士。正统初，通判惠州。
勤于其职。监司檄委丛集，无弗办者。先是，民居茅茨
竹椽，述令民陶瓦构材为栋宇，环之以堵。身往督劝，
赏其先就者，不赡则赈给之，自是无火患。邑人吴高
曰：“唐宋璟刺广之政也。”推南雄知府。

《太平府志》：“刘进字文叔，河南光州人。景泰五年任通
判。学老性纯，历三载以能称。将奏绩于部，军民虑迁
擢去，遮道保留，台使俾复治，以慰人望。天官嘉其卓
行，迁太仆寺丞，赐敕进阶。”

《献征录》：明谭让为南昌通判，职纲税粮，一切谢贿赂寝。包代贺表。京师舟将发，投金甚众，悉命吏投水中，
人竞网取之，争多寡讼官。于是人知让有异政。改衢
州通判，政务尚严厉，夜有书廨壁者曰：“虎豹在山，雷
行于天，人宜自度，不可犯谭。”谭顾视笑曰：“为政不能
使民无犯，而使不可犯耶？”更治简缓，民愈称顺。
《济南府志》：“杨邦相，青城人。正德己卯举人，授汉中府
通判，清而有守。富民某捍罔，伺邦相他出，馈稻一囊，
匿金其中，归即取金还之，寘诸法。汉中父老为立生
祠。升怀庆府同知。”

《广东通志》：“符锡，新喻人。嘉靖三年判韶州。翁源贼李
英诱九连山剧寇千五百人流劫境内，远近震骇，锡
督兵会讨，大破之，获李英。郡中驿传科扰，遂议征银
发驿，至今便之。十七年，以太仆丞擢知本府。”

《广西通志》：“徐南金字体干，丰城人。嘉靖间判桂时，年
未三十，见者惮其英敏，比临事不妄发，上下翕然，以
为凝重。靖江诸军校荧惑王听钱侍御嶪捕寘之法，
其党或遁或匿。钱去后，又还府，恶氛炽甚。南金廉其
状，遣官卒就府中缚出，以状列奏。命刑科王给事中
国桢、刑部张员外祉、锦衣卫千户某按其罪，株连景”
附，多所逮讯，府中官校为之一空。三使归，覆奏亡异，
报下。侍御朱有孚枷其党露立市，逾日死。自后无敢
指称侍卫亲近陵暴其国人者。

《济南府志》：“安科，泰安人。嘉靖丙午举人，任镇江府通
判。江寇周至廉率众作乱，水道梗塞，科逆战获之，升
河南陕州守。渡江见大炬百馀，往来江岸，隐隐有哭
声。科祷曰：‘年来倭夷犯顺，江北将士阵亡者多。尔欲
仗我归籍耶？果尔，登我舟’。祷毕，群炬随舟得渡。其精
诚格鬼神如此。”

《武进县志》：“吕应期，章丘人。由举人通判常州。嘉靖己
亥，郡大灾，应期虽职催科，然悉心抚字，馈遗供例，革
之殆尽。摄无锡令，并公宴罢之。视鹾政不收商人开
引钱，其修洁如此。”

《献征录》：嘉靖间，朱光霁为重庆府通判，谣颂满道，声
望大起。有佥事发银买簪，时，光霁视府篆，遂持银入
白曰：“通判自幼但知读书，未尝造簪也。”佥事且怒且
惭而寝。

嘉靖间，刘容字汝大，通判黄州，单车赴任，布袍蔬食，
不殊寒士风。廉平之誉，孚于上下，黠吏悍卒，相戒敛
戢。时景王柩回京，中使仆从横甚，两台以下凛凛惟
惧获谴，容力任之。中贵人素闻其名，持其青袍叹息，
严谕其下，无所扰。巡抚徐君谓所属曰：“吾侪疾阉宦
如仇，畏之如虎，每每激而取祸，睹刘别驾良愧矣。”
《太平府志》：“郭大纶，锦衣卫籍，山东博兴县人。隆庆间，
以进士任通判，清廉多惠政，历署三邑事，民戴之若
父母。相率谣云：‘郭君若去天无眼，黄犬重来地没皮’。”
黄，指郡守泮也。

《广东通志》：“高守谦，临安举人。万历二年，通判惠州，职
督捕时寇初平，馀党复炽，守谦行县，募家兵自随，屡
馘贼。上司称能，委永安篆为招徕流民，度地以居，披
草垦土，常废寝食，见白骨拾而掩之。阅五月，疲瘁，卒
于官。民追思之。”

《武进县志》：“赵堪，宁海人。万历间通判常州。尝督修郡
城，视如家事，旦暮程督，功钜而力省，费仅六千馀金，
岩城屹然，迄今无毁泐。会摄武进，当校士，堪北人，又
以贡起家，或用为疑，竟试才士，无一遗者。所拔士如
龚三益、陈睿谟皆相继取高第，始服其知人云。寻擢
知昌平州。”

《彰德府志》：“牛任大，字干所，万历二十二年选贡，任夔
州通判。甫三月，即以强干总运皇木数万，蔽江而下。
至天津，汐飓飘没几半，属吏惶惧无措，任大从容祷
神。次朝，大木溯潮而上，多元时所贡楠也。表奏，神宗
大悦，特简代州知州。适叛军掠境，兵巡某曰：‘代称天
下精锐处，今卧貉子过，且狂逞，老罴当道之谓何’？任”
大奋兵剿灭后，拂衣归。

《归田录》：国朝自下湖南始置诸州通判，既非副贰，又
非属官，故尝与知州争权，每云：“我是监郡，朝廷使我
监汝。”举动为其所制。太祖闻而患之，下诏书戒励，使
与长吏协和，凡文书非与长吏同签书者，所在不得
承受施行。自此遂稍稍戢，然至今州郡往往与通判
不和。

《扪虱新语》：国朝始置通判，谓之监州，往往与知州争
权。钱昆少卿家世馀杭，杭人嗜蟹，尝求外补。或问欲何郡，昆曰：“但得有蟛蟹，无通判处可矣。”闻者以为笑。
《翰苑新书》苏轼诗：“欲问君王乞符竹，但忧无蟹有监
州。”

《山堂肆考》：“胡文恭行张士燮制，分乘倅车。”按倅乃副
车，今以通判为倅者，谓别驾、长史、司马，乃太守之副
也。

职源、别驾、长史、司马通谓之上佐。唐大历十二年制：
刺史有故及阙，本道使不得擅摄，但令上佐知州事。
岩栖幽事。倪元镇《寄松江府判官张德常》诗后题云：
“阴阳冥骘，宜少留意，闲居尚可为之，况身有职任，而
值饥者易为食乎？仙官分置洞宫，亦如世间局任者
矣。吾德常兄固知之也。”此皆盛德之言。

《事文类聚》魏管宁《让别驾表》：“州民管宁，诞燕雀之贱，
栖朝桐之华。夫别驾者，明使君之羽翼，显化之鹰扬，
宜授英儒，非暗昧所得私者。”

晋庾亮《答郭豫书》：“别驾旧与刺史别乘同流，宣王化
于万里者，其任居刺史之半，安可任非其人。